同沈恭子遊虎丘寺有作
作者：清遠道士
朝代：唐

paragraphs: 我本長殷周，遭罹歷秦漢。
四瀆與五嶽，名山盡幽竄。
及此寰區中，始有近峰翫。
近峰何鬱鬱，平湖渺瀰漫。
吟俯川之陰，步上山之岸。
山川共澄澈，光彩交凌亂。
白雲蓊欲歸，青松忽消半。
客去川島靜，人來山鳥散。
谷深中見日，崖幽曉非旦。
聞子盛遊遨，風流足詞翰。
嘉茲好松石，一言常累嘆。
勿謂余鬼神，忻君共幽贊。